钦定古今图书集成/明伦汇编/家范典/第095卷 > 《朝云墓志铭》宋·苏轼
## 钦定古今图书集成/明伦汇编/家范典/第095卷 > 《朝云墓志铭》宋·苏轼

东坡先生侍妾曰朝云，字子霞，姓王氏，钱塘人。敏而
好义，事先生二十有三年，忠敬若一。绍圣三年七月
壬辰，卒于惠州，年三十四。八月庚申，葬之丰湖之上，
栖禅山寺之东南。生子逊，未期而夭。盖常从比丘尼
义冲学佛法，亦粗识大意。且死，诵《金刚经》四句偈以
绝。铭曰：

浮屠是瞻，伽蓝是依。知汝宿心，惟佛之归。